Min ikun imwiddeb u jibqa' jwebbes rasu, malajr jiġġarraf u ma jkollux fejqan. Meta s-setgħa tkun f'idejn il-ġusti, jifraħ il-poplu, imma meta jaħkmu l-ħżiena, il-poplu jitniehed. Min iħobb l-għerf iferraħ lil missieru, min imur man-nisa żienja jberbaq ġidu. Is-sultan bil-ġustizzja jżomm l-art sħiħa, imma jekk jixxaħħam, iġibha fix-xejn. Min iżiegħel b'ħabibu, ikun jifrixlu xibka għal riġlejh. Bi ħżunitu l-ħażin jinqabad f'nassa, imma l-ġust jiġri u jifraħ. Il-ġust jagħraf drittijiet il-fqajrin, imma l-ħażin dan ma jifhmux. L-arroganti jkebbsu n-nar fil-belt, imma l-għorrief iberrdu l-qilla. Jekk l-għaref ikollu xi jgħid mal-iblah, dan erħilu jgħajjat u jidħak bla waqfien. Il-qattiela jobogħduh lil min hu bla ħtija, iżda l-ġusti jħarsulu ħajtu. L-iblah jagħdab b'saħħtu kollha, imma l-għaref irażżan għadbu. Jekk mexxej jagħti kas tal-gideb, il-kbarat tiegħu kollha jkunu ħżiena. Il-fqir u min jaħqru f'dan jaqblu: lilhom it-tnejn il-Mulej jagħtihom id-dawl. Jekk sultan jagħmel ħaqq lill-fqajrin bis-sewwa, it-tron tiegħu jibqa' għal dejjem. Il-bastun u t-twiddib jagħmlu l-għorrief; imma tifel mitluq għal riħu jagħmel għajb lil ommu. Sakemm jaħkmu l-ħżiena, joktor il-ħażen, imma l-ġusti jaraw il-waqgħa tagħhom. Widdeb lil ibnek, u hu jkun l-hena tiegħek; ikun l-għaxqa ta' qalbek. Jekk ma jkunx hemm min iwissi, il-poplu jsir bla rażan; imbierek hu min iħares il-Liġi! Bil-kliem biss ma twiddibx il-qaddej; għax hu jifhmek, imma ma jobdikx. Tara xi wieħed dejjem mgħaġġel biex jitkellem? Hemm aktar tama għall-iblah milli għalih. Min ifissed il-qaddej minn ċkunitu, fl-aħħar jispiċċa biex jidħol floku. Min jagħdab ħafna jqajjem il-ġlied, u min jisbel jagħmel ħafna żbalji. Il-kburija ċċekken il-bniedem, imma min jiċċekken jikseb il-ġieħ. Min jissieħeb mal-ħalliel jobgħod lilu nnifsu ; meta jkun mitlub jaħlef, ma jikxfux. Min jibża' mill-bniedem jaqa' fi xkiel; imma min jittama fil-Mulej ikun fil-kenn. Ħafna jfittxu l-favuri ta' min hu kbir; imma l-Mulej biss jagħmel ħaqq mal-bniedem. Il-ġusti jistmellu 'l min hu ħażin, u l-ħżiena jistmellu 'l min jimxi sewwa.